**Hva er nasjonale prøver?**

Formålet med nasjonale prøver er å gi kunnskap om elevene sine grunnleggende ferdigheter i lesing, regning og engelsk. Informasjonen fra prøvene skal danne grunnlag for underveisvurdering og kvalitetsutvikling.

Prøvene blir gjennomført i perioden 10. – 28.september. Det tar inntil 90 minutter å løse en prøve i lesing og regning, mens det tar inntil 60 minutter å løse en nasjonal prøve i engelsk.

8.klasse skal ha prøver i lesing, regning og engelsk, mens 9.klasse skal ha prøver i lesing og regning.

Lærerne skal bruke resultatene for å følge opp elevene sine og i arbeidet med underveisvurdering og tilpasset opplæring.

Kommuner og skoler skal bruke resultatene som grunnlag for kvalitetsutvikling i opplæringen.

Forskere kan søke om å få utlevert resultat fra nasjonale prøver til bruk i forsking.

Prøvene og resultata gir informasjon om enkeltelever, grupper, trinn og skoler, som lærere og skoleledere trenger for å utvikle skolen videre.

Resultatene fra de nasjonale prøvene gir et begrenset bilde av de ferdighetene og den kompetansen elevene har. En må derfor alltid se resultatene i sammenheng med annen relevant informasjon en har om skolen, kommunen og elevene.

Nasjonale prøver gir informasjon om elever på alle nivå. Derfor har prøvene både lette og vanskelige oppgaver. Det er veldig få elever som får alt riktig på prøva. Det er fordi de som lager prøvene (Utdanningsdirektoratet) må ha noen ordentlig vanskelige oppgaver som de aller beste kan bryne seg på.

Prøvene er elektroniske, og de består av ulike tekster, bilder og oppgaver med spørsmål. På åpne oppgaver skal elevene svare med egne ord eller med tall, mens på flervalgsoppgaver skal elevene velge ett av flere svaralternativ.

Hovedregelen er at alle elever skal delta på nasjonale prøver. Elever med rett til spesialundervisning eller rett til særskilt norskopplæring kan få fritak fra nasjonale prøver.

Enkelte elever kan ha behov for tilrettelegging. Rektor har i samråd med elevens lærer ansvar for tilretteleggingen.

Mer informasjon om nasjonale prøver finnes på [www.udir.no](http://www.udir.no).

Ta gjerne kontakt med skolen om du har spørsmål.